รื้อโควตา50ล้านแก้หวยแพง
แม้จะดำเนินการแก้ไขพระราชบัญญัติ (พ.ร.บ.) สำนักงานสลากกินแบ่งรัฐบาล พ.ศ. 2517 เพื่อแก้ปัญหาสลากแพงไปแล้ว หลังจากที่ล้มเหลวมาตลอดนับตั้งแต่รับนโยบายของนายกรัฐมนตรี แต่วิธีดังกล่าวต้องใช้เวลานานกว่าที่ พ.ร.บ.จะมีผลบังคับใช้ในปีนี้
10 ก.พ. 2558

แม้จะดำเนินการแก้ไขพระราชบัญญัติ (พ.ร.บ.) สำนักงานสลากกินแบ่งรัฐบาล พ.ศ. 2517 เพื่อแก้ปัญหาสลากแพงไปแล้ว หลังจากที่ล้มเหลวมาตลอดนับตั้งแต่รับนโยบายของนายกรัฐมนตรี แต่วิธีดังกล่าวต้องใช้เวลานานกว่าที่ พ.ร.บ.จะมีผลบังคับใช้ในปีนี้
ล่าสุด สำนักงานสลากฯ จึงเตรียมหาวิธีการบริหารจัดการโควตาสลากราว 50 ล้านฉบับ ที่กำลังจะหมดโควตาในเดือน มิ.ย.นี้ เพื่อดำเนินการแก้ปัญหาสลากแพงให้เป็นรูปธรรมไปพลางก่อน
อย่างไรก็ตาม ความตั้งใจรื้อโควตาของรายใหญ่มาให้รายย่อยเพื่อลดการผูกขาดและบรรเทาปัญหาสลากแพง ก็ไม่ใช่เรื่องที่ทำได้ง่ายๆ เพราะที่ผ่านมา รายย่อยส่วนหนึ่งไม่มีความสามารถจำหน่ายได้จริง จึงขายต่อให้รายใหญ่ในที่สุด ดังนั้นการจะรื้อโควตาใหม่รอบนี้จึงต้องหาวิธีป้องกันและจัดสรรอย่างรอบคอบเพื่อไม่ให้เสียของ
รายงานข่าวจากสำนักงานสลากฯ เปิดเผยว่า สำนักงานสลากฯ มีแนวคิดดึงสลากที่หมดโควตาเก็บไว้ขายให้รายย่อยเองบางส่วน เพื่อค้านอำนาจซื้อจากผู้ค้ารายใหญ่ และเตรียมหาวิธีการคัดเลือกตัวแทนที่มีความสามารถในการจำหน่ายได้จริงๆ เช่น ต้องส่งเจ้าหน้าที่ไปสำรวจสถานที่จำหน่ายว่ามีอยู่จริงหรือไม่ บุคคลที่จะมาขอโควตาสามารถจำหน่ายได้เอง หรือมีพนักงานที่จะทำหน้าที่ขายสลากจริงหรือไม่ รวมถึงอาจต้องพิจารณาถึงสลากการกุศล เพื่อลดการนำโควตาสลากไปขายต่อผู้ค้ารายใหญ่ 
ในเร็วๆ นี้ สำนักงานสลากกินแบ่งรัฐบาลจะมีการประชุมสัมมนาเชิงปฏิบัติการ เพื่อแก้ปัญหาสลากราคาแพงเป็นการเร่งด่วนด้วย หลังจากที่ผ่านมาได้เสนอทางแก้ไขหลายทางแล้ว แต่ยังสรุปไม่ได้ว่าจะมีการพิมพ์สลากเพิ่มตามที่สำนักงานสลากฯ เสนอมาหรือไม่ เพราะเรื่องยังไม่ผ่านการเห็นชอบจากคณะกรรมการสลากฯ